**RFID: Den nye ”trendsætter” i tekstil- og modeindustrien?**

*RFID-teknologiens indmarch i tekstil- og modeindustrien har efterhånden strakt sig over 10-12 år, men udbredelsen har fået fart på. Og tallene er begyndt at tale for sig selv med forbedringer i alt fra lagerstyring til kundetilfredshed; hvilket alt sammen tydeligt kan ses på bundlinjen.*

 **Et fundament for omnichannel**

Dr. Bill Hardgrave fra Auburn University, en af de førende eksperter på omnichannel-området, fremførte i sit oplæg ved *RFID Journal LIVE! Europe* konferencen i november 2016, at grundstenen i omnichannel altid vil være nøjagtig lagerstyring, også på butiksniveau. Ydermere fastslår han, at for at opnå en tilstrækkelig høj nøjagtighed vil implementering af RFID være nødvendig for de fleste.

**RFID og nøjagtigt lageroverblik går hånd i hånd**

Denne kobling af RFID og kontrol med lagerbeholdning understøttes af det amerikanske konsulentfirma Kurt Salmon. I oktober 2016 udgav de en rapport om RFID i tekstil- og modeindustrien, baseret på en undersøgelse af 60 virksomheder (*RFID in Retail Survey, 2016*). Undersøgelsen fandt, at andelen af virksomheder, som enten har implementeret RFID eller er i færd med det, er steget fra 34 % i 2014 til 73 % i 2016 – altså mere end en fordobling. Dertil kommer, at kun 2 % af de adspurgte direkte betvivlede, hvorvidt RFID overhovedet kan betale sig.

**Resultaterne taler for sig selv – og i RFID’s favør**

Det øgede fokus på RFID i detailhandlen er langt fra uden grund, som Kurt Salmons rapport også viser. Forbedringerne som følge af implementering af RFID spænder over en række KPI’er, udover *Inventory Accuracy*, og er ganske imponerede.

**RFID’s potentiale kan mærkes på ROI-udregningen**

RFID-teknologiens evne til at forbedre detailhandlens lagerstyring anses også af Mark Roberti, grundlægger af RFIDJournal.com*,* som værende en af de absolutte fordele for tekstil- og modeindustrien. At der ikke blot er tale om teori ses i Kurt Salmon-rapportens undersøgelse af, hvilke parametre, virksomheder fokuserer på, i deres vurdering af RFID-implementerings ROI. Her rangerer forbedret lagerstyring klart i top med hele 93 %, mens *Store out of stock* og *Inventory buffer* også er i fokus.

**Gode tal giver danskere blod på tanden**

”Det, der imponerer os, er, at vi nu ser dokumenteret, ikke bare de direkte fordele af RFID – bl.a. et drastisk forbedret lageroverblik – men også de afledte fordele, som fx mere salg. Derfor undrer det os ikke, at vi både i udlandet og herhjemme ser et stigende fokus på RFID i tekstil- og modeindustrien. Og som en medlemsorganisation ser vi i GS1 det naturligvis som vores opgave at informere de danske virksomheder om denne udvikling og give sparring til dem, der ønsker at komme i gang med RFID”, kommenterer Mads Kibsgaard, Supply Chain Specialist i GS1 Denmark.

**Vil du vide mere?**

Kontakt Mads Kibsgaard, Supply Chain Specialist i GS1 Denmark på telefon 39 16 90 08 eller mki@gs1.dk - eller læs mere på [www.gs1.dk/rfid](http://www.gs1.dk/rfid)